b'\n_START_ARTICLE_\nPivovarna Union\n_START_PARAGRAPH_\nPivovarna Union je ena najve\xc4\x8djih pivovarn v Sloveniji, ustanovljena je bila leta 1864 v Ljubljani. S prodajo 51,11% delnic Pivovarne La\xc5\xa1ko je ljubljanska pivovarna 13. aprila 2015 pre\xc5\xa1la v roke nizozemske pivovarne Heineken International.\n_START_SECTION_\nZgodovina\n_START_PARAGRAPH_\nVarjenje piva v Ljubljani sega v leto 1592, ko se v ljubljanskem mestnem arhivu pojavi prvi zapis o pla\xc4\x8dilu davka na pivo, v 16. in 17. stoletju pa je ve\xc4\x8d ljubljanskih gostilni\xc4\x8darjev varilo in prodajalo pivo. Pivovarna Union je bila ustanovljena leta 1864 kot majhno dru\xc5\xbeinsko podjetje, ustanovila sta jo Ivan in Peter Kosler pod imenom Pivovarna Kosler. S\xc4\x8dasoma sta se proizvedena koli\xc4\x8dina in kvaliteta piva dvigovali, pivovarna je postala najve\xc4\x8dja na Kranjskem, prodajali so ga tako na Kranjskem, kot tudi v Trstu, v Avstriji, na hrva\xc5\xa1kem primorju, v Dalmaciji in severni Italiji. Zaradi pove\xc4\x8devanja prodaje in velikega potencialnega trga Avstro-Ogrske, sta brata Kosler leta 1909, ob pomo\xc4\x8di kreditnega zavoda za trgovino in industrijo na Dunaju, ustanovila Delni\xc5\xa1ko dru\xc5\xbebo Pivovarne Union, ki je poleg Pivovarne Kosler zdru\xc5\xbeevala \xc5\xa1e pivovarne Reininghaus A.G. in Puntigam iz Gradca in Goss pri Leobnu. Glavni delni\xc4\x8darji novoustanovljene dru\xc5\xbebe so bili poleg bratov Kosler \xc5\xa1e Avstrijski kreditni zavod za trgovino in industrijo ter pivovarne G\xc3\xb6ss, Reininghaus in Puntigam._NEWLINE_Med letoma 1910 in 1926 je Pivovarna Union prevzela ve\xc4\x8d manj\xc5\xa1ih slovenskih pivovarn, leta 1910 ljubljanski pivovarni Auer in Perless, leta 1911 pivovarno Perless iz Ko\xc4\x8devja, leta 1912 pivovarno \xc5\xa0midt iz \xc5\xa0kofje Loke, leta 1916 pivovarni Mayr iz Kranja in Zimmerman iz Lesc, leta 1917 pivovarno Stare iz Menge\xc5\xa1a, leta 1918 pivovarno Fr\xc3\xa4hlich z Vrhnike, leta 1924 Pivovarno La\xc5\xa1ko in leta 1926 pivovarno Thomas G\xc3\xa4tz v Mariboru. Vse prevzete pivovarne so nehale samostojno proizvajati pivo, zato je ostala Pivovarna Union edina pivovarna v Dravski banovini._NEWLINE_Leta 1920 je dru\xc5\xbeba ustanovila tovarno za kvas in \xc5\xa1pirit v poskusu, da bi nadomestili izpad prodaje piva zaradi Velike gospodarske krize v tridesetih letih, zaradi \xc4\x8desar je pivovarna izkori\xc5\xa1\xc4\x8dala le \xc5\xa1e petino svojih zmogljivosti. Poleg krize so temu pripomogle \xc5\xa1e visoke tro\xc5\xa1arine na alkoholne pija\xc4\x8de. Leta 1925 so v Pivovarni Union presegli proizvodnjo 100.000 hl piva. V naslednjih letih je bila varilnica za pivo prenovljena, rekonstruirali in pove\xc4\x8dali so \xc5\xa1e kotlarno in postavili dva nova parna kotla._NEWLINE_Kljub te\xc5\xbeavam zaradi druge svetovne vojne, ko je bil del opreme in tovornjakov uni\xc4\x8denih, je leta 1945 pivovarna proizvedla 45.000 hl piva. Leta 1946 je bilo podjetje nacionalizirano, ustanovljeno je bilo Dru\xc5\xbebeno podjetje Pivovarna Union. Po drugi svetovni vojni sta ob Unionu v Sloveniji delovali \xc5\xa1e pivovarni La\xc5\xa1ko in Talis v Mariboru. Leta 1963 je proizvodnja piva narasla \xc5\xbee na ve\xc4\x8d kot 220.000, za\xc4\x8del se je izvoz v Italijo. Leta 1967 so lesene zaboje za pivo nadomestili s plasti\xc4\x8dnimi zaboji rumene barve. Leta 1971 je kot prva pivovarna v Sloveniji imenovala Euro steklenico. Leta 1978 je bila zgrajena nova, za tisti \xc4\x8das sodobna, polnilnica piva, leta 1986 pa so odprli novo, ra\xc4\x8dunalni\xc5\xa1ko vodeno varilnico, v kateri so zvarili preko 8000 hl piva dnevno._NEWLINE_Leta 1987 je bil odprt Pivovarski muzej. Leta 1990 je bila Unionu priklju\xc4\x8dena Istrska pivovarna v Buzetu, \xc5\xbee leta 1979 pa so kot prvi v Jugoslaviji, dovolili licen\xc4\x8dno proizvodnjo piva Union v Istri. Leta 1988 je Pivovarna Union proizvedla 918.000 hl piva, oziroma 8% proizvodnje v Jugoslaviji, kot najve\xc4\x8dji jugoslovanski izvoznik piva pa so pivo izva\xc5\xbeali v Avstrijo, Italijo, ZDA, Avstralijo, Kanado in \xc5\xa0vedsko. Leta 1989 se je pri\xc4\x8dela tudi proizvodnja brezalkoholnega piva Uni in temnega piva \xc4\x8crni baron. Leta 1990 se je Union preoblikoval nazaj v delni\xc5\xa1ko dru\xc5\xbebo. Leta 1993 se je za\xc4\x8dela proizvodnja brezalkoholnih pija\xc4\x8d Sola, leta 1995 pa \xc5\xa1e naravne vode Zala.'